<classify> WAKANDARASI wazalendo kutoka nchi za Jumuiya ya Afrika Mashariki EAC wamezitaka nchi wanachama kuhakikisha kuwa kunakuwa na usawa katika ugawaji wa miradi mikubwa ndani ya nchi hizo.Waliyasema hayo walipokutana hivi karibuni jijini hapa ili kujadili pamoja na mambop mengine, changamoto wanazokumbana nazo. Walisema ingawa nchi za Afrika Mashariki zilisaini Makubaliano ya Utambuzi MRA yaliyofikiwa na nchi nne yanayoruhusu uhuru wa kufanya kazi mahali popote ndani ya jumuiya hiyo, bado kuna kusuasua kunako miradi mikubwa katika nchi husika.Kwa mujibu wa wakandarasi hao, wakandarasi kutoka nchi za EAC hawapewi miradi mikubwa ndani ya nchi hizo na kwamba hawapewi sababu za wazi, huku miradi mikubwa katika nchi hizo ikichukuliwa na wakandarasi wa kigeni ambao aghalabu hutokea nje ya bara la Afrika.Nchi zilizosaini MRA ni Kenya, Tanzania na Uganda mwaka 2012 ambapo Rwanda ilijiunga na mataifa hayo mwaka 2016 na kufanya jumla ya mataifa manne kusaini makubaliano hayo.Kwa upande wa nchi nyingine za Burundi na Sudan Kusini ambazo kwa pamoja zinaunda Jumuiya ya Afrika Mashariki, bado hazijasaini makubaliano hayo kutokana na nchi hizo hazijaanzisha taasisi za kisheria zinazosimamia kandarasi kubwa za uhandisi.Ingawa ni mataifa manne hadi sasa yaliyosaini makubaliano hayo, kiwango cha wahandisi wanaofanya kazi kati ya nchi moja na nyingine ni kidogo sana na mara nyingi kazi zao ni ndogondogo na sio miradi mikubwa kama ianvyooneka ya reli ya kisasa na kadhalika.Msajili wa Bodi ya Usajili wa Wahandisi nchini Tanzania, Patrick Barozi alisema wahandisi wa Afrika Mashariki wamejiunga na kuwa kitu kimoja, lakini hawapewi kandarasi kubwa kama wanazopewa wazungu.Takwimu zinaonesha kuwa, tangu kusainiwa kwa mkataba wa MRA, mzunguko wa wakandarasi sio wa kuridhisha ukizingatia kuwa nchi za Afrika Mashariki zina hazina kubwa ya wakandarasi.Mpaka sasa Kenya inaongoza kwa kupokea wakandarasi 30 kutoka katika nchi za Tanzania, Uganda na Rwanda ikifuatiwa na Tanzania ikiwa na wakandarasi 15 kutoka katika mataifa ya Kenya, Uganda na Rwanda. Rwanda inafuatia ikiwa na wakandarasi 10 kutoka katika mataifa ya Kenya, Uganda na Tanzania. Wakandarasi kutoka Rwanda wanaofanya kazi katika mataifa ya Tanzania na Kenya ni wawili.  <topic>: KITAIFA 